钦定古今图书集成/明伦汇编/氏族典/第177卷 > 田瑜
## 钦定古今图书集成/明伦汇编/氏族典/第177卷 > 田瑜

按《宋史田瑜传》：“瑜字资忠，河南寿安人。举进士，历袁、
郢、合三州军事推官，迁大理寺丞，知鹿邑、建阳县，徙
知蒙、江二州，累迁尚书司封员外郎，提点广南西路
刑狱。庆历中，欧希范诱溪洞环州蛮叛，上以瑜习知
南方事，就除荆湖北路转运使。募民击贼，贼势大挫。
徙两浙转运按察使，加直史馆、益州路转运使，改江”
淮制置发运使，擢天章阁待制、知广州，累迁谏议大
夫、权三司户部副使。侬智高犯邕，瑜条上用兵御贼
十事。智高平，召对便殿，具言备守之策，乃以为广南
东路体量安抚使。还，纠察刑狱，同判吏部流内铨，除
龙图阁直学士、知青州，徙知澶州，背发疽卒。瑜谨厚
少文，而于吏事颇尽心，然御下急，无廉称。